ഗുരുക്കന്മാരെ തിരിഞ്ഞ് കൊത്തുന്ന ശിഷ്യന്മാര് കോണ്ഗ്രസില് ചരിത്രം ആവര്ത്തിക്കപ്പെടുമ്ബോള് തിരുവനന്തപുരം: കെ കരുണാകരന്റെ കണ്ണിലുണ്ണി ആയിരുന്നു ഒരു കാലത്ത് രമേശ് ചെന്നിത്തല. പിന്നീട് ആ രമേശ് തന്നെ കരുണാകരന് നേരെ തിരിയുന്ന കാഴ്ചയ്ക്ക് രാഷ്ട്രീയ കേരളം സാക്ഷ്യം വഹിച്ചു. കേവലം ഒരു ഹിന്ദി അധ്യാപകന് ആയിരുന്ന രമേശ് ചെന്നിത്തലയെ ദേശീയ രാഷ്ട്രീയത്തിലെ തന്നെ അതികായന്മാരില് ഒരാളാക്കി മാറ്റാന് കെ കരുണാകരന് വഹിച്ച പങ്ക് ചെറുതല്ല. തന്റെ പിറന്നാളിന് രമേശ് എത്തിയ ശേഷം മാത്രമേ ജവഹര് നഗറിലെ അറാഫത്തില് ഇലയിട്ടിരുന്നുള്ളൂ കരുണാകരന്. തന്റെ ഇലയില് നിന്ന് രമേശിനെ കരുണാകരന് ഊട്ടുന്ന ചിത്രങ്ങള്ക്ക് അന്നത്തെ പ്രമുഖദിനപത്രങ്ങളുടെ ഒന്നാം പേജിലായിരുന്നു സ്ഥാനം. രമേശിന് പുറമെ വയലാര്രവിയും ഉമ്മന്ചാണ്ടിയും ജി കാര്ത്തികേയനും ഒക്കെ കരുണാകരന് വളര്ത്തിയ കുട്ടികളായിരുന്നു. എന്നാല് കരുണാകരന്റെ അപകടത്തിന് ശേഷം കേരളത്തിലെ കോണ്ഗ്രസ് രാഷ്ട്രീയത്തിലുണ്ടാക്കിയ അലയൊലികള് ഇവരെയെല്ലാം കരുണാകരന്റെ ശത്രുപക്ഷത്താക്കി. പിന്നീടിങ്ങോട്ട് മുരളിയെയും പത്മജയെയും വെട്ടാനുള്ള രാഷ്ട്രീയക്കരുക്കള് നീക്കലായി ഇവരുടെ രാഷ്ട്രീയം, ഒപ്പം കരുണാകരന് ഇനിയിങ്ങോട്ട് ഒരുതരത്തിലും മടങ്ങി വരാതിരിക്കാനുള്ള നീക്കങ്ങളും ഇവര് സജീവമാക്കി. ചരിത്രം ആവര്ത്തിക്കപ്പെടുകയാണ്. രമേശ് വളര്ത്തിയ കെ സി വേണുഗോപാല് ഇന്ന് രമേശിനെ തിരിഞ്ഞ് കൊത്തുമ്ബോള് ഇതിനൊക്കെ സാക്ഷ്യം വഹിച്ചവര് പൊട്ടനെ ചെട്ടി ചതിച്ചാല് ചെട്ടിയെ ദൈവം ചതിക്കുമല്ലോ എന്ന് പറഞ്ഞ് ഊറിച്ചിരിക്കുന്നുണ്ടാകണം. അല്ലെങ്കിലും ഒരാളിന്റെ ശവത്തില് ചവിട്ടി തന്നെയല്ലേ ഈ രാഷ്ട്രീയത്തില് പടവുകള് കയറാനാകൂ. തെരഞ്ഞെടുപ്പ് പരാജയത്തിന്റെ മുഴുവന് ഉത്തരവാദിത്തവും നേതാക്കന്മാര്ക്കാണെന്ന കെപിസിസിയുടെ അന്വേഷണ റിപ്പോര്ട്ട് പുറത്ത് വന്നുകഴിഞ്ഞു. ഗ്രൂപ്പ് കളിയും പാരവയ്പുകളും കോണ്ഗ്രസിനെ കേരള രാഷ്ട്രീയത്തില് നിന്ന് നിഷ്കാസനം ചെയ്യിക്കുന്ന കാഴ്ചയാണ് കഴിഞ്ഞ നിയമസഭാ തെരഞ്ഞെടുപ്പില് കണ്ടത്. ആര്ക്കൊക്കെയോ വേണ്ടി രമേശടക്കമുള്ളവര് കളിച്ചപ്പോള് നഷ്ടമായത് അധികാരമാണ്. സ്പിംഗ്ലര് അടക്കമുള്ള അഴിമതികള് ഇടതുപക്ഷ സര്ക്കാരിനെതിരെ മാസങ്ങള്ക്ക് മുമ്ബ് കൊണ്ട് വന്ന് നടത്തിയ ആസൂത്രണങ്ങള് പലതും മുളയിലേ കരിഞ്ഞ് പോയി. ഏതായാലും ഇങ്ങനെയൊക്കെയാണ് രാഷ്ട്രീയമെന്ന് ചെന്നിത്തലയും കൂട്ടരും ഇനിയെങ്കിലും തിരിച്ചറിയുമെന്ന് പ്രത്യാശിക്കാം.